José Fernando Abascal y Sousa

José Fernando de Abascal y Sousa , foi un noble, militar y políticu español. Foi mariscal de campu, ocupó'l cargu de virréi de Perú (1806-1816) y recibió del rei el títulu de marqués de la Concordia Española de Perú.

Nacíu de familia noble, estudió matemátiques na so ciudá natal, y desarrolló dempués so carrera política en Mallorca, L'Habana y Nueva España. Participó na ocupación de la colonia del Sacramento, y en 1799 foi nombráu comandante xeneral ya intendente de Nueva Galicia (Méxicu). En 1804 encomendóse-y el virreinatu del Río de la Plata y, dempués, virréi de Perú. Nun consiguió aportar a Lima pa ocupar el cargu hasta agostu de 1806, porque nel intre tuvo prisioneru de los ingleses. Desde'l so cargu de virréi entamó un importante plan de reformes pa intentar evitar el desarrollu de tendencies secesionistes, al tiempu que reprimió con fuercia cualesquier intentu de rebelión. Al españar la revolución na América española, en 1810, convirtió a Perú nel centru de la reacción española. Pa ello ocupó militarmente l'Altu Perú (anguaño Bolivia) y acabó cola rebelión en Chile y en Quitu, incorporando esa audiencia al virreinatu peruanu. Sofocó tamién con violencia los intentos de revolución nel territoriu peruanu, detuvo los avances de la revolución arxentina nel Altu Perú y reorganizó l'exércitu que taba a les sos órdenes. En 1816 pidió ser releváu del cargu, suxiriendo que Joaquín de la Pezuela fora designáu socesor suyu. A la vuelta a España foi nombráu capitán xeneral. Morrió en Madrid el 31 de xunetu de 1821.

 Bibliografía 
 "Abascal y Sousa, José Fernando", na Gran Enciclopedia Asturiana, tomo I, p. 5. Xixón, Silverio Cañada Editor, 1981.

 Referencies 

 Enllaces esternos 

Categoría:Militares d'Asturies
Categoría:Persones d'Uviéu